### NN 25/2025 (14.2.2025.), Odluka o dodjeli beskamatnog zajma jedinicama lokalne i područne (regionalne) samouprave u 2025. godini zbog nemogućnosti podmirenja dospjelih obveza po pravomoćnim sudskim i upravnim odlukama ili nagodbama

VLADA REPUBLIKE HRVATSKE

228

Na temelju članka 35. Zakona o izvršavanju Državnog proračuna Republike Hrvatske za 2025. godinu (»Narodne novine«, broj 149/24.), Vlada Republike Hrvatske je na sjednici održanoj 13. veljače 2025. donijela

ODLUKU

O DODJELI BESKAMATNOG ZAJMA JEDINICAMA LOKALNE I PODRUČNE (REGIONALNE) SAMOUPRAVE U 2025. GODINI ZBOG NEMOGUĆNOSTI PODMIRENJA DOSPJELIH OBVEZA PO PRAVOMOĆNIM SUDSKIM I UPRAVNIM ODLUKAMA ILI NAGODBAMA

I.

Ovom Odlukom utvrđuju se način i kriteriji za podnošenje zahtjeva za dodjelu beskamatnog zajma jedinicama lokalne i područne (regionalne) samouprave zbog nemogućnosti podmirenja dospjelih obveza po pravomoćnim sudskim i upravnim odlukama ili nagodbama (u daljnjem tekstu: beskamatni zajam), isplata sredstava te način povrata beskamatnog zajma.

Ova Odluka primjenjuje se na jedinice lokalne i područne (regionalne) samouprave koje u 2025. godini nisu u mogućnosti podmiriti dospjele obveze po pravomoćnim sudskim i upravnim odlukama ili nagodbama, odnosno kojima bi ispunjenje tih obveza moglo bitno utjecati na izvršenje poslova iz samoupravnog djelokruga, a ispunjavaju kriterije za podnošenje zahtjeva iz točke II. ove Odluke.

II.

Zahtjev za dodjelu beskamatnog zajma mogu podnijeti jedinice lokalne i područne (regionalne) samouprave koje imaju:

– obveze isplate temeljem pravomoćnih sudskih odluka ili sudskih nagodbi, koje nisu podmirene do trenutka podnošenja zahtjeva, u ukupnom kumulativnom iznosu nepodmirenih obveza većem od 5 % poreznih prihoda iz godine koja prethodi godini zahtjeva

– obveze isplate temeljem pravomoćnih upravnih odluka ili upravnih nagodbi za deposedirano zemljište, koje nisu podmirene do trenutka podnošenja zahtjeva, u ukupnom kumulativnom iznosu nepodmirenih obveza većem od 5 % poreznih prihoda iz godine koja prethodi godini zahtjeva

– obveze po kratkoročnim kreditima, koje nisu podmirene do trenutka podnošenja zahtjeva, a kojima su podmirene obveze iz podstavaka 1. i 2. ovoga stavka.

III.

Jedinica lokalne i područne (regionalne) samouprave, kojoj je potreban beskamatni zajam i ispunjava kriterije iz ove Odluke, dostavlja Ministarstvu financija zahtjev za dodjelu beskamatnog zajma najviše do iznosa nepodmirenog duga jedinice lokalne i područne (regionalne) samouprave, sukladno točki II. ove Odluke na dan podnošenja zahtjeva.

Zahtjev za dodjelu beskamatnog zajma dostavlja se Ministarstvu financija najkasnije do 30. studenoga 2025. na Obrascu: Mfin-zajam-nemogućnost podmirenja dospjelih obveza koji se nalazi u Prilogu 1. i sastavni je dio ove Odluke.

IV.

Uz zahtjev iz točke II. ove Odluke jedinice lokalne i područne (regionalne) samouprave dužne su dostaviti:

– kopiju akta iz kojeg proizlazi obveza isplate naknade (pravomoćne presude/presuda (ovrhe/ovrha), rješenje i sl.)

– knjigovodstvenu karticu stanja obveza po svakoj presudi (ovrsi) odnosno nagodbi sa stanjem na dan podnošenja zahtjeva

– pregled ročnosti spomenutih dospjelih obveza na dan podnošenja zahtjeva

– plan podmirenja dospjelih obveza na dan podnošenja zahtjeva s pregledom po vjerovnicima iz sredstava beskamatnog zajma

– ukupno nenaplaćena potraživanja na dan podnošenja zahtjeva i plan njihove naplate

– ukupna potraživanja po zahtjevima za nadoknadom sredstava iz državnog proračuna za projekte financirane iz EU sredstava na dan podnošenja zahtjeva, gdje je primjenjivo

– odluku predstavničkog tijela o dugoročnom zaduženju uzimanjem beskamatnog zajma, najkasnije prije potpisivanja ugovora o beskamatnom zajmu.

Jedinice lokalne i područne (regionalne) samouprave koje traže zajam temeljem točke II. stavka 1. podstavka 3. ove Odluke dužne su dostaviti:

– kopiju akta iz kojeg proizlazi obveza isplate naknade (pravomoćne presude/presuda (ovrhe/ovrha), rješenje i sl.)

– knjigovodstvenu karticu stanja obveza po svakoj presudi (ovrsi) odnosno nagodbi s datumom zatvaranja obveze

– knjigovodstvenu karticu stanja obveza po kratkoročnom kreditu kojim su podmirene obveze iz točke II. stavka 1. podstavaka 1. i 2. ove Odluke

– kopiju ugovora o kratkoročnom kreditu s otplatnim planom

– plan podmirenja obveza na dan podnošenja zahtjeva s pregledom po vjerovnicima iz sredstava beskamatnog zajma

– ukupno nenaplaćena potraživanja na dan podnošenja zahtjeva i plan njihove naplate

– ukupna potraživanja po zahtjevima za nadoknadom sredstava iz državnog proračuna za projekte financirane iz EU sredstava na dan podnošenja zahtjeva, gdje je primjenjivo

– odluku predstavničkog tijela o dugoročnom zaduženju uzimanjem beskamatnog zajma, najkasnije prije potpisivanja ugovora o beskamatnom zajmu.

V.

Nakon obrade zahtjeva iz točke III. ove Odluke i dokumentacije iz točke IV. ove Odluke, ako su ispunjeni kriteriji za dodjelu beskamatnog zajma, ministar financija i općinski načelnik/gradonačelnik/župan potpisat će ugovor o beskamatnom zajmu (u daljnjem tekstu: Ugovor) koji se nalazi u Prilogu 2. i sastavni je dio ove Odluke.

Ugovorom se pojedinačno definira visina zajma kao i visina godišnjeg anuiteta u skladu s fiskalnim kapacitetom svakog korisnika zajma, s tim da zajam ne može biti odobren na period duži od 20 godina.

VI.

Beskamatni zajam isplaćuje se korisnicima zajma do iznosa utvrđenog Ugovorom, najkasnije 30 dana od potpisivanja Ugovora, a najviše do iznosa nepodmirenog duga iz točke II. ove Odluke na dan podnošenja zahtjeva.

Sredstva zajma koja korisniku zajma budu isplaćena u skladu s odredbama Ugovora, a temeljem ove Odluke ulaze u ukupnu godišnju obvezu korisnika zajma iz članka 121. Zakona o proračunu (»Narodne novine«, broj 144/21.) do visine godišnjeg anuiteta odobrenog zajma iz Ugovora.

Za vrijeme otplate beskamatnog zajma jedinica lokalne i područne (regionalne) samouprave obvezna je izvještavati Ministarstvo financija o otplati zajma sukladno članku 128. stavku 2. Zakona o proračunu.

VII.

Korisnici zajma dužni su vratiti isplaćena sredstva zajma sukladno odredbama Ugovora, na račun državnog proračuna Republike Hrvatske.

Sredstva zajma korisnici zajma obvezni su otplaćivati godišnje najkasnije do 31. prosinca tekuće godine, s time da godišnji anuitet iznosi najmanje 5 % iznosa odobrenog zajma.

Ako korisnik zajma ne postupi u skladu sa stavkom 1. ove točke, Ministarstvo financija će radi povrata sredstava zajma izvršiti naplatu dospjele, a nenamirene tražbine iz sredstava na svim transakcijskim i drugim računima korisnika zajma kao i iz sredstava koja su u državnom proračunu osigurana za korisnika zajma.

VIII.

Sredstva za provedbu ove Odluke osigurat će se preraspodjelom u Državnom proračunu Republike Hrvatske za 2025. godinu i projekcijama za 2026. i 2027. godinu na pozicijama Ministarstva financija.

IX.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/25-04/23

Urbroj: 50301-05/31-25-3

Zagreb, 13. veljače 2025.

Predsjednik
 mr. sc. Andrej Plenković, v. r.

PRILOG 1.

Obrazac: Mfin-zajam-nemogućnost podmirenja dospjelih obveza

Naziv tražitelja beskamatnog zajma:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum: \_\_\_\_\_\_\_\_\_\_\_\_\_\_\_\_\_\_\_

MINISTARSTVO FINANCIJA
 Katančićeva 5
 10000 ZAGREB

Zahtjev za beskamatni zajam iz državnog proračuna zbog nemogućnosti podmirenja obveza po (zaokružiti):

a) pravomoćnim sudskim odlukama ili sudskim nagodbama koje nisu podmirene do trenutka podnošenja zahtjeva

b) pravomoćnim upravnim odlukama ili upravnim nagodbama za deposedirano zemljište koje nisu podmirene do trenutka podnošenja zahtjeva

c) kratkoročnim kreditima, koje nisu podmirene do trenutka podnošenja zahtjeva, a kojima su podmirene obveze navedene u točki II. stavku 1. podstavcima 1. i 2. Odluke.

Ukupni iznos traženog beskamatnog zajma:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Beskamatni zajam isplatiti na račun/IBAN:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uz zahtjev se dostavljaju prilozi iz točke IV. Odluke o dodjeli beskamatnog zajma jedinicama lokalne i područne (regionalne) samouprave u 2025. godini zbog nemogućnosti podmirenja dospjelih obveza po pravomoćnim sudskim i upravnim odlukama ili nagodbama.

Suglasan(na) sam da se povrat sredstava danog beskamatnog zajma vrši sukladno točki VII. Odluke o dodjeli beskamatnog zajma jedinicama lokalne i područne (regionalne) samouprave u 2025. godini zbog nemogućnosti podmirenja dospjelih obveza po pravomoćnim sudskim i upravnim odlukama ili nagodbama.

Ime i prezime

(općinski načelnik/gradonačelnik/župan)

(potpis i pečat)

PRILOG 2.

UGOVOR O BESKAMATNOM ZAJMU BROJ …../2025.

sklapaju

Republika Hrvatska, Ministarstvo financija, OIB: 18683136487, Katančićeva 5, Zagreb (u daljnjem tekstu: Ministarstvo financija) koje zastupa potpredsjednik Vlade RH i ministar financija dr. sc. Marko Primorac

i

Naziv \_\_\_\_\_\_\_\_\_\_\_\_\_\_\_ (općina/grad/županija) OIB: \_\_\_\_\_\_\_\_\_\_\_\_ adresa \_\_\_\_\_\_\_\_\_\_\_\_ (u daljnjem tekstu Zajmoprimac) kojeg zastupa \_\_\_\_\_\_\_\_\_\_\_\_\_\_ Ime i prezime (općinski načelnik/gradonačelnik/župan)

Ovim se Ugovorom Ministarstvo financija obvezuje staviti na raspolaganje Zajmoprimcu kao korisniku zajma Ugovorom utvrđeni iznos novčanih sredstava, a Zajmoprimac se kao korisnik zajma obvezuje Ministarstvu vratiti dobiveni iznos novca u vrijeme i na način kako je utvrđeno Ugovorom.

1. IZNOS ZAJMA: \_\_\_\_\_\_\_\_\_EUR (slovima: \_\_\_\_\_\_\_\_\_\_\_\_\_\_\_)

2. NAMJENA: zatvaranje obveza po \_\_\_\_\_\_\_\_\_\_ (pravomoćnim sudskim presudama (ovrhama) / pravomoćnim rješenjima i/ili sudskim nagodbama za isplate naknade za deposedirano zemljište / kratkoročnom kreditu kojim su podmirene obveze po pravomoćnim sudskim presudama (ovrhama), pravomoćnim rješenjima i/ili sudskim nagodbama za isplate naknade za deposedirano zemljište).

3. KAMATNA STOPA: beskamatni zajam.

4. NAKNADE: ne obračunavaju se naknade za obradu zahtjeva i administriranje zajma te naknade za prijevremenu otplatu zajma.

5. NAČIN I ROK KORIŠTENJA: sredstva se uplaćuju na račun Zajmoprimca po dostavi instrumenata osiguranja sukladno odredbama ovoga Ugovora najkasnije 30 dana od potpisa Ugovora.

6. OBVEZNA DOKUMENTACIJA ZA KORIŠTENJE ZAJMA: Pisani zahtjev Zajmoprimca za korištenje zajma, dokumentacija iz točke IV. Odluke o dodjeli beskamatnog zajma jedinicama lokalne i područne (regionalne) samouprave u 2025. godini zbog nemogućnosti podmirenja dospjelih obveza po pravomoćnim sudskim i upravnim odlukama ili nagodbama i ostala vjerodostojna dokumentacija na zahtjev Ministarstva financija.

7. NAČIN I ROK VRAĆANJA: Sredstva zajma iz točke 1. ovoga Ugovora Zajmoprimac se obvezuje otplaćivati Ministarstvu financija sukcesivno u roku od \_\_\_\_\_\_\_\_ (broj) godina otplate zajma u \_\_\_ (broj anuiteta) (\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ slovima) mjesečnih/tromjesečnih/polugodišnjih/godišnjih anuiteta, u rokovima i iznosima kako je definirano u indikativnom otplatnom planu koji je sastavni dio Ugovora.

Dospijeće 1. rate je 30 dana od prvog korištenja zajma.

Plaćanje na IBAN ili broj računa primatelja: HR1210010051863000160

Primatelj: DRŽAVNI PRORAČUN REPUBLIKE HRVATSKE

Model: 65

Poziv na broj primatelja: 7552-xxx- OIB Zajmoprimca ili Broj ugovora.

8. OSIGURANJE NAPLATE OBVEZA PO ZAJMU:

U svrhu osiguranja naplate tražbine Ministarstva financija na temelju ovoga Ugovora, Zajmoprimac je dužan dostaviti Ministarstvu financija sljedeće instrumente osiguranja:

– 1 (jedna) zadužnica Zajmoprimca u obliku javnobilježničke potvrđene isprave na iznos tražbine Ministarstva financija

– 1 (jedna) bianco mjenica Zajmoprimca s mjeničnim očitovanjem.

9. Ovim Ugovorom Zajmoprimac daje neopozivu ugovornu ovlast Ministarstvu financija da izvrši naplatu bilo koje dospjele, a nenamirene tražbine iz ovoga Ugovora iz sredstava na svim transakcijskim i drugim računima Zajmoprimca kao i iz sredstava koja su u državnom proračunu Republike Hrvatske osigurana za Zajmoprimca.

Zajmoprimac potvrđuje da je suglasan i da ovlašćuje Ministarstvo financija da svaku svoju tražbinu po ovom Ugovoru može naplatiti temeljem primljene zadužnice i mjenice Zajmoprimca tražeći naplatu kod nadležnih institucija.

10. RJEŠAVANJE SPOROVA: Sva eventualna neslaganja ili sporove koji bi nastali u vezi s tumačenjem ili izvršenjem odredbi ovoga Ugovora, ugovorne strane će pokušati riješiti sporazumno. Ukoliko se eventualna neslaganja ili sporovi ne riješe sporazumno ugovara se nadležnost stvarno nadležnog suda u Zagrebu.

11. POVJERLJIVOST I ČUVANJE PODATAKA:

Ugovorne strane se obvezuju, sve do donošenja drugačije zajedničke odluke, sve podatke, saznanja kao i dokumente financijske, poslovne, pravne ili neke druge naravi koji im postanu dostupni ili čiji sadržaj saznaju tijekom priprema ili realizacije ovoga Ugovora čuvati kao poslovnu tajnu te ih ne mogu priopćavati niti dati na raspolaganje trećim osobama.

Ugovorne strane nisu u obvezi čuvanja poslovne tajne u slučajevima kada propisi obvezuju da se podaci koji predstavljaju poslovnu tajnu priopće nadležnim tijelima vlasti i kada se pismeno suglase da trećima priopće ili stave na raspolaganje podatke ili dokumente koji predstavljaju poslovnu tajnu.

Odredbe o povjerljivosti ostaju na snazi i nakon ispunjenja ugovornih obveza i trajne su naravi.

12. ZAVRŠNE ODREDBE

Ugovorne strane su suglasne da će sve izmjene i dopune ovoga Ugovora biti sačinjene u pisanom obliku i potpisane od obiju ugovornih strana.

Ovaj Ugovor prihvaćaju stranke u cijelosti te ga u znak prihvaćanja vlastoručno potpisuju, a stupa na snagu na dan potpisa od obje ugovorne strane.

Ugovor je sastavljen u četiri (4) istovjetna primjerka od kojih Ministarstvo financija i Zajmoprimac zadržavaju po dva (2) primjerka.

KLASA: \_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

|  |  |
| --- | --- |
| Mjesto i datum \_\_\_\_\_\_\_\_\_\_\_\_ | Mjesto i datum \_\_\_\_\_\_\_\_\_\_\_\_ |
| Potpisano za i u ime  ZAJMOPRIMCA | Potpisano za i u ime  MINISTARSTVA FINANCIJA |
| NAČELNIK/GRADONAČELNIK/  ŽUPAN | POTPREDSJEDNIK VLADE  REPUBLIKE HRVATSKE  I MINISTAR FINANCIJA |
| \_\_\_\_\_\_\_\_\_\_\_\_\_\_\_\_\_\_  (ime i prezime) | \_\_\_\_\_\_\_\_\_\_\_\_\_\_\_\_\_\_  dr. sc. Marko Primorac |